Donato Sbarretti Tazza

Donato Raffaele Sbarretti Tazza (født 12. november 1856 i Montefranco nær Spoleto i Italia, død 1. april 1939 i Roma) var en av Den katolske kirkes kardinaler.  Tidlig i sin karriere virket han i den romerske kurie og i det pavelige diplomati. Han var biskop av San Cristóbal de La Habana på Cuba 1900–1902, apostolisk delegat til det britiske Canada, og deretter tilknyttet den romerske kurie igjen.
Liv og virke
Bakgrunn
Donato Sbarretti Tazza kom fra en adelsfamilie. Han var sønn av godseieren Agostino Donato Flavio Sbarretti og hans hustru Caterina Tazza. Han studerte han ved presteseminaret i Spoleto og deretter ved det pavelige seminaret t. Apollinaris, hvor han tok doktorgrad i teologi og utriusque iuris. Onkelen hans, Enea Sbarretti, ble utnevnt til kardinal i 1877, to år før Sbarretti Tazza ble ordinert til prest i en alder av 22 år.
Prest
Kardinalvikar av Roma, Raffaele Monaco La Valletta, ordinerte ham til prest i den evige stad den 12. april 1879. Etter studiene i Roma tjenestegjorde han blant annet som sekretær for Kongregasjonen for troens utbredelse og påtok seg pastorale oppgaver i Spoleto. I 1885 ble han professor i moralteologi og kirkerett ved det pavelige universitet i byen. Han var medlem av Statssekretariatet og fikk i 1893 sin første diplomatiske stilling ved den apostoliske delegasjon til USA. 

Hans neste tjenester var et resultat av ettervirkningene av den spansk-amerikanske krig. 
Biskop av Havana
Pave Leo XIII utnevnte ham til biskop av San Cristóbal de la Habana den 9. januar 1900. Han ble ordinert til biskop av Sebastiano Martinelli OESA, apostolisk delegat til Amerikas forente stater, den 4. februar samme år i Washington, D.C. De medkonsekrerende var Alfred Allen Curtis, hjelpebiskop i Baltimore, og John J. Monaghan, biskop av Wilmington. 

Utnevnt til oppdrag på de filippinske øyer
I 1902 utnevnte paven ham til ekstraordinær apostolisk delegat på Filippinene for å forhandle frem en løsning på skismaet med fader Gregorio Aglipays skismatiske Iglesia Filipina Independiente der. Men USAs regjering, som ønsket å forhandle direkte med Pavestolen om alle problemer knyttet til de kirkelige forhold i deres nye koloni, erklærte ham persona non grata. Dermed ble det aldri av noen reise til Manila for ham. 
Apostolisk delegat til Canada
Han ble deretter apostolisk delegat til konføderasjonen Canada 1902–1910.

Den romerske kurie
Han var sekretær for Kongregasjonen for ordensfolket 1910–1914, assessor for Det hellige Officium 1914–1919, prefekt for Kongregasjonen for konsilet 1919–1930, og sekretær for Det hellige Officium 1930–1939.
Kardinal
Han ble kreert til kardinal av pave Benedikt XV i 1916.

Han deltok ved konklavet 1922 som valgte pave Pius XI, og konklavet 1939 som valgte pave Pius XII.

Kardinal Sbaretti fikk hjerteinfarkt natten til 1. april 1939, kort etter deltakelse på sitt siste pavevalg, og tjeneren hans fant ham død i sengen morgenen etter da han prøvde å vekke ham. Han ble han midlertidig begravet på kirkegården i hjembyen Montefranco og senere overført til sognekirken der, i samsvar med hans ønsker.

 Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Alessandro Mattei (1744-1820) *1767
 Kardinal Pietro Francesco Galleffi (1770-1837) *1819
 Kardinal Giacomo Filippo Fransoni (1775-1856) *1822
 Kardinal Carlo Sacconi (1808-1889) *1851
 Kardinal Edward Henry Howard of Norfolk (1829-1892) *1872
 Kardinal Mariano Rampolla del Tindaro (1843-1913) *1887
 Kardinal Sebastiano Martinelli (1829-1892) *1896
 Kardinal Donato Sbarretti Tazza (1856-1939) *1900http://www.catholic-hierarchy.org sbta, lest 30. januar 2021

Referanser

 Eksterne lenker 
 Biografi på The Cardinals of the Holy Roman Church

Kategori:Italienske kardinaler
Kategori:Italienske katolske biskoper
Kategori:Italienske katolske biskoper utenfor hjemlandet (sendemenn)
Kategori:Italienske katolske biskoper i den romerske kurie
Kategori:Ikkekubanske katolske biskoper i Cuba
Kategori:Linjen Rebiba
Kategori:Personer fra provinsen Terni